Арсений Тарковски
Дъжд

Превод от руски: Светлозар Жеков, 2007

chitanka.info

Да вдъхна искам аз в стихотворение

света широк, във всеки миг различен:

и на тревите скритото движение,

и на дървото смътното величие,

и на крилатия, разсърден пясък гласа,

подобен на цвъртене птиче —

света широк — и гърбав, и прекрасен —

като дърво, в стихии несломено.

Аз чух на бурята рева ужасен.

Тя като рог изви ожесточено

дърво с трептяща, стенеща корона —

на тътените копие зелено.

И вече бягаше дъждът по склона —

еленорог, преследван от стрелите —

и в него виждах сякаш Актеона.

До мен той падна с колене превити.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.